L'Ajuntament de Llíria manté l'exempció de la taxa de terrasses durant l'estat d'alarma
20 de Gener de 2021

La regidora d'Ocupació de Via Pública, Isabel Llopis, ha recordat hui que l'Ajuntament de Llíria “manté l'exempció del pagament de la taxa de terrasses als locals d'hostaleria mentre dure l'estat d'alarma”. Esta mesura també es va adoptar l'any passat amb l'anul·lació de l'impost durant tot 2020.

D'esta manera, la responsable municipal ha volgut assenyalar que el Consistori reitera així el seu “compromís de suport a la restauració local, un dels sectors més castigats per la crisi generada per la pandèmia, i la situació de la qual s'ha vist empitjorada amb el tancament novament dels seus negocis”.

Per part seua, edil de Foment Econòmic, Joanma Miguel, ha destacat que des del Govern local “estem impulsant diverses iniciatives per a intentar minimitzar els efectes que impedixen desenvolupar la seua activitat amb normalitat”.

A més de la mesura fiscal, la Regidoria de Comerç també va posar en marxa la setmana passada la campanya ‘Para taula, nosaltres cuinem’, amb la qual es pretén donar a conéixer l'oferta de menjar a domicili o per a recollir en els establiments, que existix en el municipi.

En este sentit, Joanma Miguel ha fet una crida a la ciutadania “a continuar confiant en el seu bar o restaurant de sempre i fer ús d'estos serveis gastronòmics que ens oferixen per a disfrutar-los des de casa”.

De la mateixa manera, “s'està treballant en altres campanyes que afecten també a tot el comerç local, dins del Pla Llíria Viva per a la recuperació econòmica de la ciutat, com la reedició dels bons comerç per a incentivar el consum en el sector”.